
Procurorul Liviu Lascu, fostul şef al serviciului militar din DNA 
îndepărtat din funcţie de procurorul-şef Marius Voineag în timp ce 
instrumenta un dosar privind achiziţii făcute de SRI, contrazice 
într-un punct de vedere remis redacţiei G4Media afirmaţii făcute 
de Voineag într-un interviu. Astfel, procurorul Liviu Lascu arată că 
dosarul nu privea ”un plutonier SRI”, cum a spus Voineag în 
interviul pentru G4Media, ci 6 angajaţi SRI din care doi ofiţeri 
superiori. Potrivit lui Lascu, SRI a plătit produse de 2,4 milioane de 
lei, deşi mai bine de jumătate din produse nu au fost recepționate. 


"Obiectul acestui dosar îl constituia achiziţia de echipament 
pentru trupele de intervenţie ale S.R.I, care s-a făcut prin 
semnarea unui acord cadru cu o societate comercială din 
Bucureşti şi a 3 contracte subsecvente cu această societate; suma 
totală achitată integral până la data de 31.12.2022 de către S.R.I. a 
fost de aproximativ 2,4 milioane lei; au fost făcute plăţi în baza 


unor documente de recepţie semnate de angajaţi ai SRI care au 
atestat intrarea în întregime, în depozit, a echipamentului; din 
mijloacele de probă administrate în cauză (incluzând percheziţii şi 
ridicări de documente) a reieşit că până în luna martie 2023, o 
bună parte din numărul de repere achiziţionate, mai mult de 
jumătate, nu intraseră în mod fizic în depozit; în cauză au fost 
cercetaţi în calitate de suspecți 6 angajaţi ai SRI, dintre care 2 
ofițeri superiori (şefi ai unor compartimente şi servicii), 1 subofițer 
şi 3 angajaţi civili, suspecţii fuseseră membri, pe rând, ai celor 3 
comisii de recepţie a echipamentului; în continuare, ar fi urmat să 
fie cercetaţi ofiţeri din cadrul serviciului financiar şi din 
conducerea unităţii, existând bănuiala legitimă că membrii 
comisiilor nu au acţionat în această manieră din proprie iniţiativă 
şi fără ştiinţa şefilor lor”, a transmis procurorul Liviu Lascu pentru 
sursa citată. 

